A BIZOTTSÁG 629/2008/EK RENDELETE
(2008. július 2.)
az élelmiszerekben előforduló egyes szennyező anyagok felső határértékeinek meghatározásáról szóló 1881/2006/EK rendelet módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerekben előforduló szennyező anyagok ellenőrzésére vonatkozó közösségi eljárások megállapításáról szóló, 1993. február 8-i 315/93/EGK tanácsi rendeletre (1) és különösen annak 2. cikke (3) bekezdésére,
mivel:
(1)
Az 1881/2006/EK bizottsági rendelet (2) rendelkezik az élelmiszerekben előforduló egyes szennyező anyagok határértékéről, beleértve az ólom, a kadmium és a higany nehézfémekre vonatkozó határértékeket is.
(2)
A közegészség védelme érdekében alapvető fontosságú a szennyező anyagok olyan szinten tartása, mely egészségügyi aggodalmakra nem ad okot. Az ólomra, a kadmiumra és a higanyra vonatkozó határértékeknek biztonságosnak kell lenniük, és azokat a helyes előállítási, illetve mezőgazdasági/halászati gyakorlattal ésszerűen elérhető legalacsonyabb értéken kell tartani.
(3)
Egyes újabb megállapítások szerint bizonyos vízben élő fajok és gombák esetében nem lehetséges a helyes mezőgazdasági és halászati gyakorlattal olyan alacsony szinten tartani az ólom, a kadmium és a higany értékét, hogy az megfeleljen az 1881/2006/EK rendelet mellékletében megkövetelt szintnek. Ezért a fogyasztók egészségének magas szintű védelmének biztosítása mellett felül kell vizsgálni az említett szennyező anyagokra vonatkozó határértékeket.
(4)
Az étrend-kiegészítőkre vonatkozó tagállami jogszabályok közelítéséről szóló, 2002. június 10-i 2002/46/EK európai parlamenti és tanácsi irányelv (3) 2. cikkében meghatározott bizonyos étrend-kiegészítőkben magas ólom-, kadmium- illetve higanyértéket mértek, amelyről értesítés érkezett az élelmiszerekre és takarmányokra vonatkozó sürgősségi riasztórendszeren (RASFF) keresztül. Ezek az étrend-kiegészítők bizonyítottan jelentős hatással vannak az emberi szervezet ólom, kadmium és higany általi terhelésére. A közegészségügy védelme érdekében meg kell határozni az étrend-kiegészítőkben található ólomra, kadmiumra és higanyra vonatkozó határértékeket. Ezeknek a határértékeknek biztonságosnak kell lenniük, és azokat a helyes előállítási gyakorlattal ésszerűen elérhető legalacsonyabb értéken kell tartani.
(5)
A tengeri alga/moszat természetes módon vesz fel kadmiumot. A kizárólag vagy főként szárított tengeri algából/moszatból vagy tengeri algából/moszatból származó termékekből álló étrend-kiegészítőkben ennélfogva a kadmium szintje magasabb lehet, mint más étrend-kiegészítőkben. Mindezek figyelembevételével a kizárólag vagy főként szárított tengeri algából/moszatból álló étrend-kiegészítőkre magasabb kadmium-határértéket kell megállapítani.
(6)
A tagállamoknak és az élelmiszer-ipari vállalkozóknak időt kell biztosítani az étrend-kiegészítőkre vonatkozó új határértékekhez való alkalmazkodásra. Az étrend-kiegészítőkre vonatkozó határértékeket ennélfogva csak egy későbbi időponttól kezdődően kell alkalmazni.
(7)
Az 1881/2006/EK rendelet mellékletének 1. lábjegyzetét módosítani kell annak egyértelműsítése érdekében, hogy a gyümölcsökre vonatkozó határérték nem vonatkozik a fán termő héjas gyümölcsűekre.
(8)
A furán élelmiszerekben való előfordulásának ellenőrzéséről szóló, 2007. március 28-i 2007/196/EK bizottsági ajánlás (4) és az élelmiszerek akrilamidszintjének megfigyeléséről szóló, 2007. május 3-i 2007/331/EK bizottsági ajánlás (5) új ajánlásokat vezetett be az ellenőrzés tekintetében. Az 1881/2006/EK rendelet ellenőrzésre és jelentésre vonatkozó rendelkezéseit ennek értelmében ki kell egészíteni az új ajánlásokra vonatkozó utalásokkal. A 2005/108/EK bizottsági ajánlásban (6) megfogalmazott, a policiklikus aromás szénhidrogénekre vonatkozó ellenőrzési gyakorlatot már véglegesítették. Ennélfogva el lehet hagyni az ezen ellenőrzési gyakorlatot tartalmazó ajánlásra vonatkozó utalást.
(9)
Az 1881/2006/EK rendeletet ezért a fentieknek megfelelően módosítani kell.
(10)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
Az 1881/2006/EK rendelet a következőképpen módosul:
1.
A 9. cikk (3) bekezdésének helyébe a következő szöveg lép:
„(3) A tagállamok jelentést tesznek a Bizottságnak az aflatoxinokra, dioxinokra, dioxinszerű PCB-kre és a nem dioxinszerű PCB-kre vonatkozó megállapításaikról a 2006/504/EK bizottsági határozatban (7) és a 2006/794/EK bizottsági ajánlásban (8) meghatározottak szerint. A tagállamok jelentést tesznek az akrilamidra és a furánra vonatkozó megállapításaikról a 2007/196/EK bizottsági ajánlásban (9) és a 2007/331/EK bizottsági ajánlásban (10) meghatározottak szerint.
2.
A melléklet e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
A melléklet 3.1.18., 3.2.19., 3.2.20. és 3.3.3. pontjában meghatározott határértékek 2009. július 1-jétől alkalmazandók. Nem alkalmazandók azon termékekre, melyeket 2009. július 1-je előtt hoztak jogszerűen forgalomba. Az élelmiszer-ipari vállalkozóra hárul a bizonyítási teher arra vonatkozóan, hogy a termékeket mikor hozták forgalomba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. július 2-án.